Algemesí rescata en una exposició l'art realitzat durant la guerra d'Ucraïna
20 de maig de 2022

La Sala d’Exposicions Municipal d'Algemesí presenta l'exposició The art of Resistance, una mostra que recopila l'obra de prop de 60 artistes contemporanis procedents d’Ucraïna que visibilitzen els horrors de la guerra.

Es tracta d'un projecte impulsat per Àlex Villar, gestor de la Sala d’Exposicions, i les comissàries Svitlana Davydenko i Yuliia Stepanok, que han aconseguit fugir de la guerra portant les obres d'una multitud d'artistes d'Ucraïna que estan en la resistència o refugiats/des en alguns països d'Europa.

Aquesta exposició es presenta a Algemesí però és l'inici d'un pla de cooperació artística entre artistes, comissariat i personal gestor per a col·laborar en el salvament de l'art durant la guerra i treballar perquè siga instrument de protesta, resistència i vida. La comissària cap del projecte, Svitala Davydenko, ha declarat que “a través d'aquesta mostra creem un diàleg entre artistes d'Ucraïna i l'audiència a Europa; la nostra labor no és només transmetre les experiències i tragèdies de la guerra, sinó també crear resistència, lluitant contra la indiferència davant els horrors a Ucraïna.”

El comissari i gestor de la sala, Àlex Villar, per part seua, destaca que “aquesta és una exposició d'urgència que hem realitzat en una setmana, acollint a la nostra ciutat a les comissàries amb part de les obres que han tret de la frontera amb Polònia, altres rebudes per missatgeria i obra gràfica que ens han autoritzat a editar i numerar.”

A més, el gestor es mostra agraït amb la implicació de les regidories de Cultura, Cooperació i Igualtat que han sumat esforços per fer en temps rècord una “exposició d'emergència” que pretén visibilitzar els horrors de la guerra i recaptar fons amb la venda d'obres i donacions per a convertir l'art en menjar, aigua, medicines o sostres en els quals refugiar-se i per als artistes i per a poble d'Ucraïna.

L'exposició podrà ser visitada des del 24 de maig al 5 de juny de dilluns a dissabte en horari de 18 a 21 h i els diumenges d'11 a 14 h. La seua següent parada serà la Universitat de València on es pretén ampliar la investigació sobre els i les artistes i la relació entre institucions museístiques.